**TUKUMA NOVADA DOME**

**TERITORIĀLĀS ATTĪSTĪBAS KOMITEJA**

**SĒDES DARBA KĀRTĪBA**

Tukumā

**2017. gada 12.janvārī**

**plkst.11:00**

1. Par atkāpi no būvlaides Mētru ielā 1, Tukumā, Tukuma novadā.

ZIŅO: I.Vistapole

2. Par zemes “Apsīšu ceļš”, Tumes pagastā, Tukuma novadā, atsavināšanas atlīdzības apmēru.

ZIŅO: M.Zeipiņa

3. Par Tukuma novada Domes 2016. gada 22. septembra lēmuma “Par nomas objektu piedāvājumu atlases rezultātiem” izpildi.

ZIŅO: I.Zariņš

4. Par zemes nomu.

ZIŅO: V.Bērzājs

5. Par Latvijas Evaņģēliski luteriskās baznīcas iesniegumu.

ZIŅO: V.Bērzājs

Komitejas priekšsēdētājs I.Zariņš

1.§.

**Par atkāpi no būvlaides Mētru ielā 1,**

**Tukumā, Tukuma novadā**

*Iesniegt izskatīšanai Domei šādu lēmuma projektu:*

Tukuma novada būvvaldē saņemts zemes gabala Mētru ielā 1, Tukuma, Tukuma novadā, kadastra numurs 9001 002 0484, īpašnieces E.R. iesniegums ar lūgumu saskaņot izmaiņas būvprojektā „Dzīvojamā māja Mētru ielā 1, Tukumā, Tukuma novadā”. Tehniskais projekts „Dzīvojamā māja Mētru ielā 1, Tukumā, Tukuma novadā” akceptēts 02.01.2007. Tukuma pilsētas būvvaldē ar Nr.2781-07. Būvprojekta ietvaros zemes gabalā piesaistīts tipveida projekts “Ģimenes māja KUBA”. Būvniecības ieceres īstenošanai toreizējam zemes gabala īpašniekam G. K. 2007.gada 2.oktobrī izdota būvatļauja Nr.95. Saskaņā ar zemesgrāmatas datiem konstatējams, ka E. R. zemes gabalu Mētru ielā 1, Tukumā, Tukuma novadā, ieguvusi īpašumā 2009.gadā, noslēdzot divus pirkuma līgumus – 2009.gada 20.februārī un 2009.gada 25.februārī. Īpašumtiesības uz zemes gabalu E.R. zemesgrāmatā nostiprinājusi 2009.gada 10.martā.

E.R. iesniegums izskatīts Tukuma novada būvvaldes (turpmāk – Būvvalde) sēdē 2016.gada 29.novembrī, kuras laikā E.R. paskaidroja, ka īpašumu Mētras ielā 1, Tukumā, Tukuma novadā, iegādājusies ar zemes gabalā jau izbūvētiem dzīvojamās ēkas pamatiem un būvmateriāliem. Īpašuma iegādes brīdī nav aktualizēts jautājums par izbūvēto dzīvojamās mājas pamatu attālumu līdz Sila ielai un dzīvojamās mājas būvniecību E.R. turpinājusi uz jau esošajiem pamatiem.

Dzīvojamās mājas jaunbūve atrodas Mētras un Sila ielu stūrī, Tukumā. Būvprojektam „Dzīvojamās mājas projekta izmaiņas” (lieta BIS-309-75) pievienots būves novietnes izpildmērījums, kurā norādīts, ka dzīvojamā māja izvietota 2,39 m attālumā no robežas gar Sila ielu, pārkāpjot būvlaidi. Tukuma novada Domes 2012.gada 26.aprīļa saistošo noteikumu Nr.12 “Tukuma novada teritorijas izmantošanas un apbūves noteikumi” 104.2.punkts nosaka - *“Tukuma pilsētas un ciemu teritorijās galvenās ēkas novietnei zemes vienībā jāievēro minimālie attālumi starp sarkano līniju un būvlaidi: vietējai ielai – 3 m”.* Saskaņā ar Tukuma novada teritorijas plānojumu Mētru iela ir vietējās nozīmes iela, līdz ar to, būvlaides platums ir trīs metri. Ēka novietota uz īpašumā esošās zemes vienības, pārkāpjot Sila ielas būvlaidi par 61 cm.

Būvvalde secinājusi, ka būvdarbi Mētru ielā 1, Tukumā, Tukuma novadā, ir uzsākti likumīgi, pamatojoties uz 2007.gada 2.oktobrī izdoto būvatļauju Nr.95, bet atkāpes no būvlaides radušās, nospraužot ēkas pamatus dabā, nepārbaudot dabā nekustamā īpašuma robežas. Izpildmērījums, kurā konstatējamas atkāpes no būvlaides, veikts 2015.gada 30.jūnijā un pievienots būvprojektam „Dzīvojamās mājas projekta izmaiņas”. Tehniskajā projektā „Dzīvojamā māja Mētru ielā 1, Tukumā, Tukuma novadā”, kas 02.01.2007. akceptēts Tukuma pilsētas būvvaldē, un uz kura pamata uzsākta dzīvojamās mājas būvniecība, ēkas piesaiste no robežas gar Sila ielu ir trīs metri un būvlaides platums ir ievērots.

Būvvalde ar 2016.gada 29.novembra lēmumu (pievienots) atkāpi no būvlaides ir saskaņojusi, atļaujot būvdarbus dzīvojamās mājas pabeigšanai turpināt. Būvvalde lēmumā norādījusi, ka pēc būvdarbu pabeigšanas būve jānodod ekspluatācijā atbilstoši normatīvo aktu prasībām, sešu mēnešu laikā pēc būvdarbu pabeigšanas E.R. jāaktualizē nekustamā īpašuma kadastra informāciju, izgatavojot būvju kadastrālās uzmērīšanas lietu, jaunu zemes robežu, situācijas un apgrūtinājumu plānu, kā arī E.R. ar Tukuma novada Domi jānoslēdz vienošanās, kura jāreģistrē zemesgrāmatā un kurā jāparedz, ka ēkas īpašnieks pašvaldībai nepieprasīs zaudējumu kompensāciju par īpašumam nodarīto kaitējumu Sila ielas uzturēšanas darbu, atjaunošanas vai pārbūves gadījumos. Būvvalde norādījusi, ka galīgais lēmums jāpieņem Tukuma novada Domei, jo atkāpe no būvlaides ir Tukuma novada Domes 2012.gada 26.aprīļa saistošo noteikumu Nr.12 “Tukuma novada teritorijas izmantošanas un apbūves noteikumi” 104.2.punkta pārkāpums.

E.R. ir uzaicināta uz Teritoriālās attīstības komitejas sēdi un paskaidro, ka........

Tukuma novada Dome secina, ka Būvvaldes lēmums pieņemts pamatoti, jo būvdarbi uzsākti likumīgi, dzīvojamā ēka ir praktiski jau pabeigta un nav samērīgi uzdot to nojaukt, ņemot vērā, ka Sila ielas ikdienas uzturēšanas darbi notiek ielas sarkano līniju robežās, t.i., nepārkāpjot nekustamā īpašuma Mētru ielā 1, Tukumā, Tukuma novadā, robežu. Arī būvdarbu gadījumā Sila ielā tie ir veicami ielas sarkano līniju robežās.

Pamatojoties uz Tukuma novada Domes 2012.gada 26.aprīļa saistošo noteikumu Nr.12 “Tukuma novada teritorijas izmantošanas un apbūves noteikumi” 89., 90., 91., 104.2.punktu:

1. saskaņot atkāpi no Tukuma novada Domes 2012.gada 26.aprīļa saistošo noteikumu Nr.12 “Tukuma novada teritorijas izmantošanas un apbūves noteikumi” 104.2.punkta, atļaujot turpināt uzsāktos dzīvojamās mājas būvniecības darbus Mētru ielā 1, Tukumā, Tukuma novadā, pārkāpjot būvlaidi par 0,61 m, pēc būvdarbu pabeigšanas nododot būvi ekspluatācijā atbilstoši normatīvo aktu prasībām,

2. uzdot nekustamā īpašuma Mētru ielā 1, Tukumā, Tukuma novadā, īpašniekam sešu mēnešu laikā pēc būvdarbu pabeigšanas aktualizēt nekustamā īpašuma kadastra informāciju, izgatavojot būvju kadastrālās uzmērīšanas lietu, jaunu zemes robežu, situācijas un apgrūtinājumu plānu,

3. pēc būvdarbu pabeigšanas līdz dzīvojamās ēkas Mētru ielā 1, Tukumā, Tukuma novadā, nodošanai ekspluatācijā uzdot nekustamā īpašuma Mētru ielā 1, Tukumā, Tukuma novadā, īpašniekam noslēgt ar Tukuma novada Domi rakstveida vienošanos par to, ka Sila ielas, Tukumā, uzturēšanas, atjaunošanas vai pārbūves gadījumos Mētru ielas 1, Tukumā, Tukuma novadā, īpašnieks neprasīs pašvaldībai zaudējumu kompensāciju par īpašumam nodarīto kaitējumu. Vienošanos nostiprināt zemesgrāmatā par nekustamā īpašuma Mētru ielā 1, Tukumā, Tukuma novadā, īpašnieka līdzekļiem.

*Lēmumu var apstrīdēt Administratīvajā rajona tiesā viena mēneša laikā tā spēkā stāšanās dienas. Lēmums stājas spēkā dienā, kad adresāts to saņēmis Paziņošanas likumā noteiktā kārtībā.*

Nosūtīt:

* E.R.
* būvvalde
* Jur. nod

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Juridiskā nodaļa (Bičuša), saskaņots ar būvvaldes vadītāju I.Vistapoli

**Informācijai**

 TUKUMA NOVADA DOME

**TUKUMA NOVADA BŪVVALDE**

Reģistrācijas Nr.90000050975

Talsu iela 4, Tukums, Tukuma novads, LV-3101,

tālrunis 63122707, 63107217, fakss 63107243, mobilais tālrunis 29493925, 29288876

[www.tukums.lv](http://www.tukums.lv/) , e-pasts: [dome@tukums.lv](mailto:dome@tukums.lv)

LĒMUMS

Tukumā

2016.gada 29.novembrī prot. Nr. 25, 21.§

**Par izmaiņām būvprojektā “Dzīvojamā māja Mētru ielā 1,**

**Tukumā, Tukuma novadā”**

būvvaldes vadītājas vietniece: Zane Koroļa

būvvaldes locekļi: Anita Šelunda, Ģirts Ruģelis, Jānis Rundāns, Aivars Volfs, Viesturs Bērzājs,

piedalās: Lelde Bičuša, Indulis Zariņš, Antra Apine, Aivita Milta

protokolē: Jana Riekstiņa,

izskata E. R. iesniegumu, kas iesniegts būvvaldē 29.10.2015. un reģistrēts ar Nr. BIS/BV-22.4-2015-19(6-2), par izmaiņu būvprojekta saskaņošanu būvniecības iecerei “Dzīvojamā māja Mētru ielā 1, Tukumā, Tukuma novadā” un tam pievienotos dokumentus.

Būvvalde konstatē:

Būvniecības ieceres un vietas raksturojums,

informācija par būvniecības ierosinātāju, nekustamā īpašuma īpašnieku

E. R. iesniegusi iesniegumu ar lūgumu saskaņot izmaiņas būvprojektā būvniecības iecerei - dzīvojamā māja Mētru ielā 1, Tukumā, Tukuma novadā. Dzīvojamās mājas jauna būvniecība klasificējas kā 2.grupas ēka ar lietošanas veidu 111001 (viena dzīvokļa mājas). Nekustamais īpašums Mētru ielā 1, Tukumā (kadastra apzīmējums 9001 002 0484), ir stūra zemesgabals starp Sila ielu un Mētru ielu.

Tehniskais projekts „Dzīvojamā māja Mētru ielā 1, Tukumā, Tukuma novadā” (būvniecības ieceres ierosinātājs un pasūtītājs – G. K., būvprojekta vadītāja - arhitekte Marika Treija, sert.nr.10-0154) akceptēts 02.01.2007. Tukuma novada būvvaldē ar Nr.2781-07 un 05.09.2014. tam saskaņotas izmaiņas fasāžu krāsu risinājumā. Būvprojekta ietvaros zemes gabalā piesaistīts tipveida projekts “ģimenes māja KUBA”. Būvniecības ieceres īstenošanai G. K. 02.10.2007. izdota būvatļauja Nr.95.

Saskaņā ar zemesgrāmatas izdruku E. R., dzimusi 08.01.1976., pirkuma ceļā ieguvusi īpašumā nekustamo īpašumu Mētru ielā 1, Tukumā, 02.03.2009. (Tukuma pilsētas zemesgrāmatas nodalījuma Nr.1000 0009 7100). Īpašuma tiesības E. R. nostiprinātas uz zemes gabalu ar kadastra apzīmējumu 9001 002 0484. E. R. nosūtīta pieprasījuma vēstule 17.11.2015., reģ. Nr. BIS/BV-46-2015-56 ar lūgumu iesniegt pirkuma līgumu, lai precizētu īpašumtiesības uz jaunbūvi, un izmaiņu projektu saskaņot ar tā autori M. Treiju.

Pirkuma līguma kopijas divās daļās (20.02.2009. un 25.02.2009. - pirkuma līgumi pa daļām) Tukuma novada būvvaldē iesniegtas 21.11.2016., reģistrētas ar Nr. BIS/BV-50-2016-473. Pirkuma līgumā norādīts, ka pārdevējs pārdod un pircējs pērk zemes gabalu ar kadastra nr. 90010020484 1114 m2 platībā ar saskaņotu ģimenes mājas “KUBA” projektu un būvmateriāliem, kas uz tā atrodas. Savukārt E. R. savā iesniegumā norāda, ka īpašumu iegādājusies, kad būvdarbi jau ir bijuši uzsākti un būve gandrīz pabeigta. Līdz ar pirkuma līguma kopijām iesniegts arī tipveida projekta sējums.

Atbilstīgi Administratīvā procesa likuma 62.panta pirmajai daļai “*Lemjot par tāda administratīvā akta izdošanu, kurš varētu būt nelabvēlīgs adresātam vai trešajai personai, iestāde noskaidro un izvērtē adresāta vai trešās personas viedokli un argumentus šajā lietā*” uz būvvaldes sēdi uzaicināta nekustamā īpašuma Mētru ielā 1, Tukumā, īpašniece E.R. 21.11.2016. parastā sūtījumā izsūtīta uzaicinājuma vēstule (reģistrēta Būvniecības informācijas sistēmā ar Nr.6-2/BIS/BV-27-2016-36) ierasties uz 29.11.2016. būvvaldes sēdi lietas izskatīšanā par izmaiņu būvprojekta saskaņošanu nekustamajā īpašumā Mētru ielā 1, Tukumā. E. R. uz būvvaldes sēdi ir ieradusies un tās laikā sniegusi savu skaidrojumu un argumentus rīcībai.

E. R. paskaidro, ka iegādājusies īpašumu Mētru ielā 1, Tukumā, ar esošiem ēkas pamatiem un būvmateriāliem. E. R. nav bijusi informēta un nevar atbildēt, kāds ir attālums no ēkas līdz Sila ielai, jo īpašuma iegādes brīdī šis jautājums nav ticis aktualizēts, mājas būvniecība turpināta uz jau esošajiem pamatiem.

Izmaiņu būvprojektu izstrādājis arhitekts Jānis Stūris, sert.Nr.1-00025. Izmaiņas nav saskaņotas ar autori arhitekti M. T.. Būvvalde spriež, ka, tā kā projekts ir tipveida, tad M.T. nav tā autore, bet gan ēku piesaistījusi konkrētajam zemesgabalam. Līdz ar to viņas saskaņojums izmaiņu būvprojektam nav nepieciešams.

Būvprojektam pievienots būves novietnes izpildmērījums, kur norādīs, ka ēka izvietota 2,39 m attālumā no robežas gar Sila ielu, pārkāpjot būvlaidi - 3m. Sākotnēji akceptētajā būvprojektā ēkas piesaiste no robežas gar Sila ielu ir 3 m, ievērojot būvlaidi. Izmaiņu projekts ietver arī izmaiņas nenesošo starpsienu izvietojumā, logu, durvju izvietojumā, mainīts jumta segums no viļņotām bitumena loksnēm uz metāla profilētām loksnēm.

Ministru kabineta 2014.gada 19.augusta noteikumu Nr.500 “Vispārīgie būvnoteikumi” (turpmāk Vispārīgie būvnoteikumi) 3.1.punktā noteikts, ka „*Būvniecību var ierosināt: zemes vai būves īpašnieks vai, ja tāda nav, – tiesiskais valdītājs (arī publiskas personas zemes vai būves tiesiskais valdītājs) vai lietotājs, kuram ar līgumu noteiktas tiesības būvēt”.* Būvniecības ieceres - dzīvojamās mājas jauna būvniecība Mētras ielā 1, Tukumā, Tukuma novadā, izmaiņu ierosinātājs E. R. ir zemes vienības Mētras ielā 1, Tukumā, Tukuma novadā (kadastra apzīmējums 9001 002 0484), īpašnieks. Saskaņojums noformēts uz izmaiņu būvprojekta ģenerālplāna lapas (GP-1).

Būvniecības ieceres atbilstība Tukuma novada teritorijas plānojumam

un spēkā esošiem normatīviem

Būvniecības likuma 15.panta pirmās daļas 1.punktānoteikts, ka „*Būvatļauju izdod, ja būvniecības iecere atbilst vietējās pašvaldības teritorijas plānojumam, lokālplānojumam (ja tāds ir izstrādāts) un detālplānojumam (ja tas nepieciešams saskaņā ar normatīvajiem aktiem), izņemot gadījumus, kad būvniecības iecere attiecas uz nacionālo interešu objektu*”.

Atbilstīgi Tukuma novada Domes 2012.gada 26.aprīļa saistošajos noteikumos Nr.12 “Tukuma novada teritorijas izmantošanas un apbūves noteikumi” apstiprinātajam teritorijas plānojumam (turpmāk Apbūves noteikumi), nekustamais īpašums Mētru ielā 1,Tukumā, Tukuma novadā, atrodas Savrupmāju apbūves teritorijā (DzS), kur saskaņā ar šo noteikumu 195.punktā noteikto galvenie teritorijas izmantošanas veidi ir „*Savrupmāju apbūve (1.1.1): Savrupmāju (brīvi stāvošu individuālo dzīvojamo māja), t.sk. dvīņu māju (divas bloķētas, arhitektoniski vienotas un simetriskas individuālās dzīvojamās mājas ar identisku plānojumu, kas atrodas vienā zemes vienībā vai katra savā zemes vienībā ar kopīgu sienu uz šo zemes vienību robežas) apbūve, ietverot pagalmus, dārzus un nepieciešamās palīgēkas un būves”,* līdz ar ko ir atļauta 111001- viena dzīvokļa mājas būvniecība.

Būvniecības likuma 17.pantaotrā1 daļa nosaka: *“Būvdarbu laikā aizliegts veikt izmaiņas būves lietošanas veidā, bet izmaiņas ēkas fasādes risinājumā, būves novietojumā un būvapjomā pieļaujamas, ievērojot šā likuma 16.panta 2.2 daļā noteikto”*.

Savukārt Būvniecības likuma 16.panta otrā 2 daļa nosaka: “*Persona, kurai ir izdota būvatļauja, var lūgt atļaut veikt izmaiņas būvprojektā attiecībā uz: 1) būves novietojumu, ja tās pamatotas ar institūciju izdotajiem tehniskajiem vai īpašajiem noteikumiem un neskar trešo personu tiesības; 2) ēkas būvapjomu, ja netiek skartas trešo personu tiesības un izmaiņas ir saistītas ar būvizstrādājumu specifikāciju būvprojektā, ēkas konstrukciju, izolācijas un apdares materiāliem vai inženiertehniskiem risinājumiem un nerada smaku, troksni, vibrāciju vai cita veida piesārņojumu; 3) ēkas fasādes risinājumu, ja izmaiņas neskar trešo personu tiesības”.*

Būvniecības likuma 18.panta sestā daļa nosaka: “*Ja saskaņā ar šā panta ceturtās daļas 2.punktu būvinspektors konstatē atkāpes no būvvaldei iesniegtā būvprojekta, viņš aptur būvdarbus un uzraksta attiecīgu atzinumu. Būvvalde var pieņemt lēmumu par atļauju turpināt būvdarbus un iespēju mainīt būvatļaujas nosacījumus, ja tiek konstatēti šā likuma 17.panta 2.1 daļā minētie apstākļi*”.

Būvinspektors Jānis Rundāns 10.11.2015. apsekojis nekustamo īpašumu Mētru ielā 1, Tukumā un sastādījis atzinumu par būves pārbaudi Nr.6-10/BIS/BV-19.7-2015-167 un atzinumā norādījis, ka izmaiņas ir izdarījis G. K. un tās ir saskaņojamas. Būvinspektors dabā nav pārliecinājies, ka dzīvojamā māja izbūvēta, pārkāpjot Sila ielas būvlaidi.

Būvinspektors paskaidro: “Pirms būvatļaujas izsniegšanas E.R. dzīvojamās mājas būvniecībai (pēc izmainītā projekta) Mētru ielā 1,Tukumā, 10.11.2015. pārbaudē tika konstatēts, ka iepriekšējais zemes gabala īpašnieks G.K., pamatojoties uz 02.01.2007. Tukuma pilsētas būvvaldē akceptēto tehnisko projektu un 02.07.2007. izdoto būvatļauju Nr. 95, jau ir uzsācis dzīvojamās mājas būvniecību. Ņemot vērā, ka pārbaude tika veikta vizuāli un zemes gabala robežas nebija skaidri iezīmētas dabā, netika konstatēts, ka ēka novietota tuvāk ielai, pārkāpjot Tukuma pilsētas Apbūves noteikumos apstiprināto būvlaidi 3m par 51 cm.”

Būvprojektam pievienots būves novietnes izpildmērījums, kur norādīs, ka ēka izvietota 2,39 m attālumā no robežas gar Sila ielu, par 0,51 m pārkāpjot būvlaidi - 3m. Sākotnēji akceptētajā būvprojektā ēkas piesaiste no robežas gar Sila ielu ir 3m, ievērojot būvlaidi.

Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 2.6.punkts nosaka, ka “*būvlaide – projektētā līnija, kas nosaka minimālo attālumu starp ielas sarkano līniju un tuvāko virszemes būvi (pilsētās un ciemos) vai autoceļa aizsargjoslu un tuvāko virszemes būvi (lauku teritorijās);”.*

Atbilstīgi Apbūves noteikumu 104.2.punktam *“Tukuma pilsētas un ciemu teritorijās galvenās ēkas novietnei zemes vienībā jāievēro minimālie attālumi starp sarkano līniju un būvlaidi: vietējai ielai – 3 m”.* Saskaņā ar Tukuma novada teritorijas plānojumu Mētru iela ir vietējās nozīmes iela.

Apbūves noteikumu 89. punkts nosaka: *“ Ja esošā zemes vienības platība ir mazāka par attiecīgajā funkcionālajā zonā noteikto minimālo platību vai esošās apbūves parametri zemes vienībā neatbilst Apbūves noteikumos noteiktajām prasībām, vai esošo būvju izvietojums neatbilst Apbūves noteikumos noteiktajām prasībām, zemes vienību atļauts izmantot un tajā atļauts būvēt, atjaunot, pārbūvēt un ekspluatēt būves atbilstoši attiecīgās funkcionālās zonas noteikumiem (4.nodaļa), ja tiek ievērotas citas Apbūves noteikumu prasības”;*

90.punkts nosaka: *“Ja zemes vienību likumīgi izmanto, pirms stājies spēkā Teritorijas plānojums, un Teritorijas plānojums nepieļauj zemes vienībā esošo teritorijas izmantošanas veidu, tad šai zemes vienībai ir neatbilstošas izmantošanas statuss*”;

91.punkts nosaka: “*Teritorijas neatbilstoša izmantošana ir likumīgi uzsākta šādos gadījumos:*

*91.1. zemes vienībā atrodas ekspluatācijā nodotas būves;*

*91.2. tiek veikta likumīga saimnieciskā darbība;*

*91.3. ir spēkā esoša būvatļauja.”*

Būvvalde spriež, ka būvdarbi uzsākti likumīgi ar būvatļauju. Kļūda ieviesusies, nospraužot ēku dabā, nepārbaudot nekustamā īpašuma robežas dabā. Ēka novietota uz īpašumā esošās zemes vienības, pārkāpjot Sila ielas būvlaidi par 51 cm. Būvvalde uzskata, ka tik neliela atkāpe no normatīviem nevar traucēt pašvaldības funkciju īstenošanu - Sila ielas uzturēšanu, atjaunošanu vai pārbūvi, jo ielas uzturēšanas darbi vai būvdarbi ir veicami Sila ielas sarkanajās līnijās - līdz nekustamā īpašuma Mētras ielā 1, Tukumā, zemes vienības robežai. Līdz ar to jautājums par izmaiņu būvprojekta saskaņošanu būtu skatāms Tukuma novada Domes Teritoriālās attīstības komitejā, un izmaiņu būvprojekts būtu saskaņojams ar nosacījumu, ka nekustamā īpašuma Mētru ielā 1, Tukumā, īpašnieki nekādā veidā nedrīkst prasīt pašvaldībai zaudējumu kompensāciju, ja tādi iestāsies.

Pamatojoties uz Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 2.6. punktu, Ministru kabineta 2014.gada 19.augusta noteikumu Nr.500 “Vispārīgie būvnoteikumi” 3.1. punktu, Administratīvā procesa likuma 62.panta pirmo daļu, Būvniecības likuma 15.panta pirmā daļas 1.punktu, 16.panta otro2 daļu, 17.panta otro1 daļu, 18.panta sesto daļu un Tukuma novada Domes 2012.gada 26.aprīļa saistošo noteikumu Nr.12 „Tukuma novada teritorijas izmantošanas un apbūves noteikumi” 89., 90., 91.1., 91.2., 91.3. punktu, 104.2. punktu, 195. punktu,

būvvalde NOLEMJ:

Iesniegt Tukuma novada Domes Teritoriālās attīstības komitejā šādu lēmumprojektu:

1. Saskaņot atkāpi no Tukuma novada Domes 26.04.2012. saistošo noteikumu Nr.12 „Tukuma novada teritorijas izmantošanas un apbūves noteikumi” 104.2. punkta un atļaut E. R.turpināt uzsāktos būvdarbus dzīvojamās mājas būvniecībai Mētru ielā 1, Tukumā, Tukuma novadā, ar nosacījumiem, ka E. R.:
   1. sešu mēnešu laikā pēc būvdarbu pabeigšanas aktualizēs nekustamā īpašuma kadastra informāciju, izgatavojot gan būvju kadastrālās uzmērīšanas lietu, gan jaunu zemes robežu, situācijas un apgrūtinājumu plānu;
   2. pēc būvdarbu pabeigšanas līdz būves nodošanai ekspluatācijā noslēdz vienošanos ar Tukuma novada Domi par to, ka Sila ielas uzturēšanas, atjaunošanas vai pārbūves gadījumos neprasīs pašvaldībai zaudējumu kompensāciju par īpašumam nodarīto kaitējumu;
   3. pēc būvdarbu pabeigšanas nodod būvi ekspluatācijā atbilstoši spēkā esošiem normatīviem aktiem;
   4. vienošanos ar Tukuma novada Domi nostiprina zemesgrāmatā.

*Lēmums nav pārsūdzams, jo ir starplēmums, un galīgais administratīvais akts tiks pieņemts Tukuma novada Domes sēdē.*

Būvvaldes vadītāja I.Vistapole

2.§.

**Par zemes “Apsīšu ceļš”, Tumes pagastā,**

**Tukuma novadā, atsavināšanas atlīdzības apmēru**

*Iesniegt izskatīšanai Domei šādu lēmuma projektu:*

Saskaņā ar Sabiedrības vajadzībām nepieciešamā nekustamā īpašuma atsavināšanas likuma (turpmāk – Likums) 8.pantu Tukuma novada Dome (turpmāk – Dome) 2015. gada 22. decembrī ar lēmumu „Par zemes „Apsīšu ceļš”, Tumes pagastā, Tukuma novadā, pirkšanu” (prot.Nr.14, 24.§.) (turpmāk – Lēmums) pieņēma konceptuālu lēmumu uzsākt darbības nekustamā īpašuma “Apsīšu ceļš”, Tumes pagastā, Tukuma novadā (kadastra Nr. 9084 008 0075) (turpmāk – Nekustamais īpašums), atsavināšanai sabiedrības vajadzībām.

Lēmums pamatots ar Zemes pārvaldības likuma8.pantu (Ceļu uzturēšanai nepieciešamās zemes izmantošana un atsavināšana), kas nosaka, ka, *ja līdz šā likuma spēkā stāšanās dienai autoceļš reģistrēts kā pašvaldības vai valsts ceļš un iekļauts pašvaldības vai valsts bilancē, bet zeme zem ceļa zemesgrāmatā ierakstīta uz citas personas vārda, šī persona nedrīkst liegt pārvietošanos pa pašvaldības vai valsts ceļu. Valsts vai pašvaldība atbilstoši budžeta iespējām, bet ne vēlāk kā piecu gadu laikā no šā likuma spēkā stāšanās dienas vienojas ar zemes īpašnieku par zemes zem ceļa atsavināšanu un atsavina to saskaņā ar normatīvajiem aktiem* *[...]*.

Atbilstoši Ministru kabineta 2011. gada 15. marta noteikumu Nr. 204 “Kārtība, kādā nosaka taisnīgu atlīdzību par sabiedrības vajadzībām atsavināmo nekustamo īpašumu” 3.punktam, ar 2016. gada 14. marta Tukuma novada Domes priekšsēdētāja Ērika Lukmana rīkojumu Nr.49-d “Par Atlīdzības noteikšanas komisijas sastāvu” tika izveidota Atlīdzības noteikšanas komisija Nekustamā īpašuma atlīdzības noteikšanai.

Ievērojot Likuma 18. pantu, V. Z. (Nekustamā īpašuma īpašnieks) 2016. gada 18. aprīlī tika nosūtīts paziņojums Nr. 1-26/1246 par procedūras uzsākšanu Nekustamā īpašuma atsavināšanai sabiedrības vajadzībām (turpmāk – Paziņojums). 2016. gada 27. maijā plkst. 10.00, adresē “Apsīšu ceļš”, Tumes pagastā, Tukuma novadā, sertificēts nekustamā īpašuma vērtētājs SIA “JŪSMĀJAS” (reģistrācijas Nr. 40003602776) veica Nekustamā īpašuma apsekošanu un veica tā analīzi. Nekustamā īpašuma apsekošanā piedalījās arī V. Z. un Atlīdzības noteikšanas komisijas pārstāve Lidija Legzdiņa. Saskaņā ar SIA “JŪSMĀJAS” 2016. gada 30. maija novērtējumu Nekustamā īpašuma tirgus vērtība ir 123,00 *euro* (viens simts divdesmit trīs *euro,* 00 *centi*).

Atlīdzību par Nekustamā īpašuma atsavināšanu sabiedrības vajadzībām veido nekustamā īpašuma tirgus vērtība un atlīdzība par zaudējumiem, kas nekustamā īpašuma īpašniekam nodarīt saistībā ar nekustamā īpašuma atsavināšanu (Likuma 22. pants). Izvērtējot Likuma 25. pantā uzskaitītos iespējamos zaudējumu un Civillikuma 1786. pantu, kas noteic, ka *novērtējot zaudējumus, jāievēro nevien galvenās lietas un tās piederumu vērtība, bet arī pametums, kas netieši nodarīts ar zaudējuma nesēju notikumu, un atrautā peļņa,* Atlīdzības noteikšanas komisija ir konstatējusi, ka, atsavinot Nekustamo īpašumu, tā īpašniekam V. Z. neradīsies zaudējumi. Tādējādi Atlīdzības noteikšanas komisija ir noteikusi atlīdzību par Nekustamā īpašuma atsavināšanu 123,00 *euro* (viens simts divdesmit trīs *euro*).

2016.gada 14.decembrī notika Atlīdzības noteikšanas komisijas sēde, kurā piedalījās arī V. Z.. Sēdes laikā V. Z. tika iepazīstināts ar dokumentiem, kas pamato noteikto atlīdzības apmēru, tika uzklausīts viņa viedoklis par noteikto atlīdzības apmēru un tika sniegtas atbildes uz jautājumiem par nekustamā īpašuma vērtējumu, zaudējumiem un to aprēķinu. Sēdes laikā V. Z. norādīja, ka nepiekrīt noteiktajam atlīdzības apmēram, bet neiesniedza cita sertificēta nekustamā īpašuma vērtētāja sagatavotu atsavināmā nekustamā īpašuma vērtējumu vai zaudējumu aprēķinu, kaut arī par šādu iespēju bija informēts.

Ievērojot minēto un pamatojoties uz likuma “Par pašvaldībām” 12.pantu, 15.panta pirmās daļas 2.punktu, 21.panta pirmās daļas 17.punktu, Sabiedrības vajadzībām nepieciešamā nekustamā īpašuma atsavināšanas likuma 8.pantu, 22.pantu, Ministru kabineta 2011.gada 15.marta noteikumu Nr.204 “Kārtība, kādā nosaka taisnīgu atlīdzību par sabiedrības vajadzībām atsavināmo nekustamo īpašumu” 36.1.apakšpunktu:

- apstiprināt Atlīdzības noteikšanas komisijas noteikto atlīdzību 123,00 *euro* (viens simts divdesmit trīs *euro*) nekustamā īpašuma „Apsīšu ceļš”, Tumes pagastā, Tukuma novadā (kadastra Nr.9084 008 0075), atsavināšanai.

*Lēmumu Administratīvā procesa likumā noteiktā kārtībā var apstrīdēt viena mēneša laikā no tā spēkā stāšanās dienas Administratīvajā rajona tiesā. Lēmums stājas spēkā, kad tas Paziņošanas likumā noteiktā kārtībā paziņots adresātam.*

Nosūtīt:

- Īp. nod.

- Fin. nod.

- Jur. nod.

- V.Z.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Sagatavoja: Jur.nod. M.Zeipiņa, saskaņots ar Jur.nod. vadītāju L.Bičušu

3.§.

**Par Tukuma novada Domes 2016. gada 22. septembra**

**lēmuma “Par nomas objektu piedāvājumu atlases**

**rezultātiem” izpildi**

*Iesniegt izskatīšanai Domei šādu lēmuma projektu:*

Tukuma novada Dome 2016. gada 28. aprīlī pieņēma lēmumu „Par nomas objekta piedāvājumu atlases organizēšanu” (prot.Nr.6, 44.§.) un Mājokļu darba grupa tīmekļa vietnē [*www.tukums.lv*](http://www.tukums.lv) publicēja sludinājumu *Par nomas objekta – daudzdzīvokļu dzīvojamās ēkas piedāvājumu Tukuma novada pašvaldībai*, lai izvērtētu iespējas paplašināt Tukuma pilsētas dzīvojamo fondu un piesaistītu privātā kapitāla investīcijas dzīvojamo ēku celtniecībai. Mājokļu darba grupa veica tirgus izpēti nomājamas dzīvojamās platības izveidei Tukumā ar mērķi nomāt dzīvojamo platību – gan mazgabarīta dzīvokļus, gan 2-3 istabu dzīvokļus, noslēdzot nomas līgumus uz 20 gadiem ar dzīvojamo ēku projektu attīstītājiem un apsaimniekotājiem.

Pēc piedāvājumu saņemšanas, Mājokļu darba grupa izvērtēja 8 (astoņus) piedāvājumus. Ar Tukuma novada Domes 2016. gada 22. septembra lēmumu „Par nomas objektu piedāvājumu atlases rezultātiem” (prot.Nr.12, 15.§.) nolemts atbalstīt Mājokļu darba grupas priekšlikumu turpināt sadarbību ar 3 (trīs) dzīvojamo ēku projektu attīstītājiem: 1) SIA “SRJ NAMI” (*par dzīvojamām telpām Celtnieku ielā 1, Tukumā*), 2) Juri Babiļuku (*par dzīvojamām telpām Pils ielā 22, Tukumā*) un 3) SIA “MARAT CONSTRUCTION” (*veicot dzīvojamās ēkas būvniecību uz pašvaldības īpašumā esošas zemes*), kā arī noslēgt ar šiem attīstītājiem Nodomu protokolus par sadarbību dzīvojamo telpu izīrēšanā (turpmāk – Lēmums).

Vispārīgā informācija ar SIA “SRJ NAMI”:

1.1. Kopējā ēkas platība – 4 453,88 m2;

1.2. Īres maksa - 4,20 EUR/m2 (četri eiro un 20 centi);

1.3. Ikmēneša nomas maksa - 18 706,30 EUR, bez PVN.

Vispārīgā informācija ar Juri Babiļuku:

2.1. Kopējā ēkas platība – 1434.4 m2;

2.2. Īres maksa - 4,00 EUR/m2 (četri eiro);

2.3. Ikmēneša nomas maksa par dzīvojamo telpu ar platību 846.50 m2 - 3 386.00 EUR bez PVN;

2.4. Ikmēneša nomas maksa par palīgtelpām 2,00 EUR/m2 ar platību 100 m2 - 200.00 EUR bez PVN.

2.5. Ikmēneša nomas maksa par koplietošanas telpām 1 EUR/m2 ar platību 487.90 m2 - 487.90 EUR bez PVN.

2.6. Kopējā nomas maksa mēnesī – 4 073.90 EUR bez PVN.

Dzīvokļi ir aprīkoti ar virtuves un vannas istabas iekārtām.

Lēmums tika nosūtīts visiem 3 (trīs) piedāvājumu iesniedzējiem. SIA “MARAT CONSTRUCTION” piedāvājumā norādījusi spēkā neesošu juridisko adresi, ko apliecina AS „Latvijas Pasts” neatvērta Lēmuma atpakaļ atgriešana ar norādi – „Adresē firma neatrodas”. SIA “MARAT CONSTRUCTION” nav informējusi Tukuma novada Domi par firmas faktiskās adreses maiņu, nav izrādījusi interesi par piedāvājumu atlases konkursa rezultātiem, nav kontaktējusies ar Mājokļu darba grupu, tāpēc Mājokļu darba grupa šobrīd sadarbību ar SIA “MARAT CONSTRUCTION” neturpina.

Attiecībā uz uzņēmējiem, ar kuriem ir veiktas sarunas, kā, piemēram, ar Somijas tekstilizstrādājumu uzņēmumu "Lindström Prodem", SIA “Bajards” vadība atzina, ka šobrīd neesot gatavi slēgt sadarbības līgumu ar pašvaldību par atbalstu saviem speciālistiem dzīvokļu īres maksas daļējā segšanā.

Attiecībā uz speciālistiem, kuri ir reģistrēti rindā *Par speciālistu reģistrēšanu palīdzības reģistrā dzīvojamās telpas izīrēšanai*, šodien kopējais skaits ir sasniedzis 8 (2 no tiem strādā pagasta pārvaldē). Uz 2017. gada janvāra sēdi ir iesniegti 11 iesniegumi no speciālistiem par reģistrēšanu rindā.

2017. gada 4. janvāra Mājokļu darba grupas sēdē Komunālās nodaļas Dzīvojamo māju apsaimniekošanas speciālistes Ligita Proņina un Sanita Limanska informēja, ka šobrīd speciālistiem pēc augsta labiekārtotības pakāpes dzīvojamā fonda inventarizācijas, ir iespējams nodot izīrēšanai tikai no 5 līdz 7 dzīvokļiem.

*Ņemot vērā minēto, Mājokļu darba grupa piedāvā izvērtēt divus sadarbības variantus:*

*1. variants*

Ņemot vērā minēto un pamatojoties uz likuma „Par pašvaldībām” 21. panta pirmo un otro daļu, likuma “Par palīdzību dzīvokļa jautājumu risināšanā” III1 nodaļu, izdarīt grozījumus Lēmumā:

1. Izteikt 1. punktu šādā redakcijā:

“1. atbalstīt un noslēgt Nodomu protokolu (1.pielikums) un Nomas līgumu (2.pielikums) par sadarbību dzīvojamo telpu izīrēšanai ar Juri Babiļuku (par dzīvojamām telpām Pils ielā 22, Tukumā).”;

2. izteikt 2. punktu šādā redakcijā:

“2. uzsākt saistošo noteikumu izstrādi par atbalstu īres maksas kompensācijai jaunajiem speciālistiem, kuri īrē dzīvokļus pie namu vai dzīvokļu īpašniekiem, saskaņā ar likuma “Par palīdzību dzīvokļa jautājumu risināšanā” III1 nodaļu.”

3. izteikt 3. punktu šādā redakcijā:

“3. veikt ekonomisko analīzi pašvaldības dzīvojamās mājas celtniecībai, kā pasūtītāju izmantot SIA “Komunālserviss TILDe”.”

4. papildināt Lēmumu ar 4. punktu un izteikt to šādā redakcijā:

“4. Komunālajai nodaļai veikt Tukuma pašvaldības dzīvokļu inventarizāciju augstākās labiekārtotības pakāpes dzīvokļiem (apmēram 300) apsekojot īres līgumu pamatotību, izvērtējot īres maksas tuvināšanas iespējas reālajām izmaksām.”

5. papildināt Lēmumu ar 5. punktu un izteikt to šādā redakcijā:

“5. par atbildīgo lēmuma izpildē noteikt pašvaldības izpilddirektoru Māri Rudaus-Rudovski.”

6. uzskatīt par spēku zaudējušu Tukuma novada Domes 2016.gada 22.septembra lēmumu “Par nomas objektu piedāvājumu atlases rezultātiem”.

*2. variants*

Pamatojoties uz Administratīvā procesa likuma 83. panta pirmo un otro daļu *(Iestāde pēc savas iniciatīvas var uzsākt administratīvo procesu no jauna un lemt par administratīvā akta atcelšanu. Administratīvo aktu atceļ ar jaunu administratīvo aktu)*, 85. panta otrās daļas 2. punktu *(Adresātam labvēlīgu tiesisku administratīvo aktu var atcelt, ja* *administratīvais akts izdots ar nosacījumu un šis nosacījums nav vispār izpildīts, nav pienācīgi izpildīts vai nav laikus izpildīts),* likuma „Par pašvaldībām” 14. panta pirmās daļas 2. punktu un 21. panta pirmās daļas 27. punktu, likuma “Par palīdzību dzīvokļa jautājumu risināšanā” III1 nodaļu, Ministru kabineta 2013. gada 29. oktobra noteikumu Nr.1191 „Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 4. punktu, 19.2. apakšpunktu:

1. atcelt Tukuma novada Domes 2016. gada 22. septembra lēmumu „Par nomas objektu piedāvājumu atlases rezultātiem” (prot.Nr.12, 15.§.)”.

2. uzsākt saistošo noteikumu izstrādi par atbalstu īres maksas kompensācijai jaunajiem speciālistiem, kuri īrē dzīvokļus pie namu vai dzīvokļu īpašniekiem, saskaņā ar likuma “Par palīdzību dzīvokļa jautājumu risināšanā” III1 nodaļu.

3. veikt ekonomisko analīzi pašvaldības dzīvojamās mājas celtniecībai, kā pasūtītāju izmantot SIA “Komunālserviss TILDe”.

4. uzdot Mājokļu darba grupai pašvaldības mājokļu piedāvājumu attīstības risinājumu izstrādei atkārtoti organizēt piedāvājumu atlasi mazgabarīta dzīvokļu nomai ēkā, kas celta uz pašvaldības vai izpirktas zemes, palīdzības sniegšanai Tukuma novada iedzīvotājiem dzīvokļa jautājumu risināšanā un jaunu speciālistu piesaistei, izstrādājot atlases noteikumus, tos publicējot līdz 2017. gada 28. februārim tīmekļa vietnē [www.tukums.lv](http://www.tukums.lv) un Tukuma novada Domes bezmaksas informatīvajā izdevumā “Tukuma Laiks” 2017. gada februāra numurā.

5.par atbildīgo lēmuma izpildē un nomas objektu atlases organizēšanā noteikt pašvaldības izpilddirektoru Māri Rudaus-Rudovski.

Nosūtīt:

* Admin. nod.
* SIA “SRJ Nami”
* J.Babiļuks

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Juridiskā nod. (I.Blanka), saskaņots ar I.Zariņu

Informācijai

**L Ē M U M S**

Tukumā

2016.gada 22.septembrī prot.Nr.12, 15.§.

**Par nomas objektu piedāvājumu**

**atlases rezultātiem**

Pamatojoties uz Tukuma novada Domes 2016. gada 28. aprīļa lēmumu “Par nomas objekta piedāvājumu atlases organizēšanu” (prot.Nr.6, 44.§.), ar Domes priekšsēdētāja 2015.gada 1.jūnija rīkojumu Nr.85-d izveidotā darba grupa pašvaldības mājokļu piedāvājumu attīstības risinājumu izstrādei (turpmāk – Mājokļu darba grupa) Mājokļu darba grupa tīmekļa vietnē [www.tukums.lv](http://www.tukums.lv) publicēja sludinājumu *Par nomas objekta – daudzdzīvokļu dzīvojamās ēkas piedāvājumu Tukuma novada pašvaldībai*, lai izvērtētu iespējas paplašināt Tukuma pilsētas dzīvojamo fondu un piesaistītu privātā kapitāla investīcijas dzīvojamo ēku celtniecībai. Tukuma novada pašvaldība veica tirgus izpēti nomājamas dzīvojamās platības izveidei Tukumā ar mērķi nomāt dzīvojamo platību – gan mazgabarīta dzīvokļus, gan 2-3 istabu dzīvokļus, noslēdzot nomas līgumus uz 20 gadiem ar dzīvojamo ēku projektu attīstītājiem un apsaimniekotājiem.

Tika iesniegti astoņi piedāvājumi: no SIA “SRJ NAMI”, Jura Babiļuka, SIA “MBR īpašumi”, SIA “Abora”, SIA “Amatnieks”, SIA “Telms”, SIA “MARAT CONSTRUCTION” un SIA “Skonto Būve”.

Izvērtējot iesniegtajos piedāvājumos sniegto attīstības risinājumu izstrādi dzīvojamo telpu nomas palīdzības sniegšanai Tukuma novada iedzīvotājiem dzīvokļu jautājumu risināšanā un jaunu speciālistu piesaistei, Mājokļu darba grupa 2016. gada 7. septembrī nolēma turpināt sarunas ar SIA “SRJ NAMI”, Juri Babiļuku un SIA “MARAT CONSTRUCTION”.

Pamatojoties uz likuma „Par pašvaldībām” 14. panta pirmās daļas 2. punktu un 21. panta pirmās daļas 27. punktu, Publiskas personas finanšu līdzekļu un mantas izšķērdēšanas novēršanas likuma 6.³ pantu:

1. atbalstīt Mājokļu darba grupas priekšlikumu turpināt sadarbību ar dzīvojamo ēku projektu attīstītājiem SIA “SRJ NAMI”, Juri Babiļuku un SIA “MARAT CONSTRUCTION”,

2. uzdot Juridiskajai nodaļai sagatavot un pašvaldības izpilddirektoram M.Rudaus-Rudovskim noslēgt nodomu protokolus par sadarbību dzīvojamo telpu izīrēšanā ar SIA “SRJ NAMI” (par dzīvojamām telpām Celtnieku ielā 1, Tukumā), Juri Babiļuku (par dzīvojamām telpām Pils ielā 22, Tukumā) un SIA “MARAT CONSTRUCTION” (uz pašvaldības īpašumā esošas zemes, veicot dzīvojamās ēkas būvniecību) par nodomu Tukuma novadā strādājošajiem speciālistiem un Tukuma novadā strādājošo uzņēmumu darbiniekiem nākotnē izīrēt dzīvojamās telpas,

3. par atbildīgo personu lēmuma izpildē noteikt pašvaldības izpilddirektoru Māri Rudaus-Rudovski.

Domes priekšsēdētājs (personiskais paraksts) Ē.Lukmans

4.§.

**Par zemes nomu**

*Iesniegt izskatīšanai Domei šādu lēmuma projektu:*

Pamatojoties uz SIA “Jūraskalns” (reģ.Nr.49203001623, juridiskā adrese Ezera iela 1, Sēmes pagasts, Tukuma novads) 19.12.2016. iesniegumu (reģistrēts Sēmes un Zentenes pagastu pārvaldē ar reģ. Nr. SZ/4-9.2/17/1), par nekustamā īpašuma “Sēme 33”, Sēmes pagastā, Tukuma novadā, 1,35 ha platībā un “Sēme 36”, Sēmes pagastā, Tukuma novadā, 3,0 ha platībā nomas līguma termiņa pagarināšanu, izvērtējot situāciju, konstatēts, ka SIA “Jūraskalns” ir noslēdzis zemes nomas līgumu uz laiku līdz 2016. gada 31. decembrim. Nekustamais īpašums “Sēme 33”, Sēmes pagastā, Tukuma novadā (kadastra Nr.9078 008 0192), 1,35 ha platībā un “Sēme 36”, Sēmes pagastā, Tukuma novadā (kadastra Nr. 9078 008 0198), 3,0 ha platībā, ir Tukuma pašvaldībai piekritīgā zeme, kuras īpašumtiesības nav nostiprinātas zemesgrāmatā. Zemes lietošanas mērķis - zeme, uz kuras galvenā saimnieciskā darbība ir lauksaimniecība, NĪLM kods 0101.

Pamatojoties uz Tukuma novada Domes 25.02.2016. saistošo noteikumu Nr.6 „Par Tukuma novada pašvaldībai piekrītošo vai piederošo neapbūvētu zemesgabalu nomas maksas noteikšanu” 3. un 3.2. punktu “*Neapbūvētu zemesgabalu bez apbūves tiesībām nomas maksa vai nomas maksas izsoles sākumcena ir - zemesgabaliem platībā virs 0,5 hektāriem 1,5% no zemes gabala kadastrālās vērtības gadā”* un Tukuma novada Domes 24.03.2016. noteikumu Nr.7 “Par Tukuma novada pašvaldībai piekrītošo vai piederošo neapbūvētu zemes gabalu iznomāšanas kārtību” 10. punktu “*Nomniekam ir pirmtiesības uz jauna nomas līguma noslēgšanu, ja nomnieks ir pildījis nomas līguma nosacījumus un nav kavējis nomas un nekustamā īpašuma nodokļa maksājumus”*,

ņemot vērā, ka nomniekam nav nomas maksas un nekustamā īpašuma nodokļu parādu:

1. iznomāt SIA “Jūraskalns”, nekustamā īpašuma “Sēme 33”, Sēmes pagastā, Tukuma novadā (kadastra Nr.9078 008 0192) zemes vienību 1,35 ha platībā un nekustamā īpašuma “Sēme 36”, Sēmes pagastā, Tukuma novadā ( kadastra Nr. 9078 008 198) zemes vienību 3,0 ha platībā uz 5 (pieciem) gadiem bez apbūves tiesībām, nosakot nomas maksu – 1,5% apmērā no zemes kadastrālās vērtības gadā (veicot zemes vienības kadastrālo uzmērīšanu, platība var tikt precizēta).

Zemes lietošanas mērķis – zeme, uz kuras galvenā saimnieciskā darbība ir lauksaimniecība, NĪLM kods 0101,

2. uzdot SIA “Jūraskalns” līdz 2017. gada 31. janvārim noslēgt zemes nomas līgumu ar Tukuma novada Sēmes un Zentenes pagastu pārvaldi.

*Lēmumu var pārsūdzēt Administratīvajā rajona tiesā 1 (viena) mēneša laikā no tā spēkā stāšanās dienas.*

Nosūtīt:

-Īp.nod.

- iesniedzējam

- Pag. pārvaldei

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Sēmes un Zentenes pagastu pārvalde ( A.Pāvilsone)

5.§.

**Par Latvijas Evaņģēliski luteriskās**

**baznīcas iesniegumu**

*Iesniegt izskatīšanai Domei šādu lēmuma projektu:*

Pamatojoties uz Latvijas Evaņģēliski luteriskās baznīcas (reģ. Nr.90000159994, juridiskā adrese M.Pils iela 4, Rīga) 26.09.2016. iesniegumu Nr.VV415 (reģistrēts Domē 28.09.2016. Nr.5153) par kapsētu nodošanu Tukuma pašvaldībai, Tukuma novada Dome konstatē, ka:

- Tukuma Evaņģēliski luteriskai baznīcai pieder Meža kapi, Melnezera ielā 8, Tukumā, Tukuma novadā (kadastra Nr.9001 002 0425) ar platību 5,3538 ha, Vecie Vilkājas kapi Kandavas ielā 2, Tukumā, Tukuma novadā (kadastra Nr.9001 003 0496) ar platību 0,2713 ha un Kandavas ielā 2A, Tukumā, Tukuma novadā (kadastra Nr.9001 003 0528) ar platību 0,7316 ha;

- Tukuma Evaņģēliski luteriskai baznīca piedāvāja Tukuma pašvaldībai pieņemt dāvinājumā Meža un Vecos Vilkājas kapus, par ko Tukuma novada Dome ar 26.11.2015. lēmumu “Par Tukuma Evaņģēliski luteriskās draudzes iesniegumu” (prot. Nr.13, 39.§.) piekritusi tos ar pateicību pieņemt dāvinājumā;

- Latvijas Evaņģēliski luteriskās baznīca nav devusi piekrišanu kapu dāvināšanai, piedāvājot Tukuma pašvaldībai kapus nopirkt par kadastrālo vērtību vai nodot Tukuma pašvaldībai lietošanā, noslēdzot patapinājuma līgumu uz 10-25 gadiem vai mainot pret līdzvērtīgu zemi;

- Meža kapi, Melnezera ielā 8, Tukumā, Tukuma novadā (kadastra Nr.9001 002 0425) ar platību 5,3538 ha kadastrālā vērtība ir 7 495 EUR (septiņi tūkstoši četri simti deviņdesmit pieci eiro), Vecie Vilkājas kapi, Kandavas ielā 2, Tukumā, Tukuma novadā (kadastra Nr.9001 003 0496) ar platību 0,2713 ha kadastrālā vērtība ir 380 EUR (trīs simti eiro) un Kandavas ielā 2A, Tukumā, Tukuma novadā (kadastra Nr.9001 003 0528) ar platību 0,7316 ha kadastrālā vērtība ir 1024 EUR (viens tūkstotis divdesmit četri), kopā 8 899 EUR (astoņi tūkstoši astoņi simti deviņdesmit deviņi eiro);

Pamatojoties uz likuma „Par pašvaldībām” 14. panta otrās daļas 3. punktu “*Lai izpildītu savas funkcijas, pašvaldībām likumā noteiktajā kārtībā ir pienākums racionāli un lietderīgi apsaimniekot pašvaldības kustamo un nekustamo mantu”*, 15. panta pirmā daļas 2. punktu “*Pašvaldībām ir šādas autonomās funkcijas: gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana”*, 21. panta pirmās daļas 17. punktu “*Dome var izskatīt jebkuru jautājumu, kas ir attiecīgās pašvaldības pārziņā, turklāt tikai dome var lemt par pašvaldības nekustamā īpašuma atsavināšanu, ieķīlāšanu vai privatizēšanu, kā arī par nekustamās mantas iegūšanu pašvaldības īpašumā”:*

1. piekrist Latvijas Evaņģēliski luteriskās baznīcas piedāvājumam par patapinājuma līguma slēgšanu uz 25 gadiem par Meža kapu, Melnezera ielā 8, Tukumā, Tukuma novadā (kadastra Nr.9001 002 0425) ar platību 5,3538 ha, Veco Vilkājas kapu, Kandavas ielā 2, Tukumā, Tukuma novadā (kadastra Nr.9001 003 0496) ar platību 0,2713 ha un Kandavas ielā 2A, Tukumā, Tukuma novadā (kadastra Nr.9001 003 0528) ar platību 0,7316 ha apsaimniekošanu,

2. uzdot Juridiskajai nodaļai sagatavot un Izpilddirektoram parakstīt patapinājuma līgumu ar Latvijas Evaņģēliski luteriskās baznīcu,

3. uzskatīt par spēku zaudējušu Tukuma novada Domes 26.11.2015. lēmumu “Par Tukuma Evaņģēliski luteriskās draudzes iesniegumu” (prot. Nr.13, 39.§.).

*Lēmumu var pārsūdzēt Administratīvajā rajona tiesā 1 (viena) mēneša laikā no tā spēkā stāšanās dienas.*

Nosūtīt:

-Latvijas Evaņģēliski luteriskai baznīcai;

-Tukuma Evaņģēliski luteriskai baznīcai

-Fin. nod.;

-Īp. nod.;

-Jur. nod.

-Kom. nod.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sagatavoja Īpašumu nod. V.Bērzājs